លទ្ធផល​ដំបូងៗ​បង្ហាញ​ថា​គណបក្ស​ប្រជាជន​បាត់​កៅអី​ច្រើន​តែ​នៅ​ឈ្នះ​ឆ្នោត
លទ្ធផល​ក្រៅ​ផ្លូវការ​បង្ហាញ​ថា​គណបក្ស​ប្រជាជន​កម្ពុជា​បាន​ទទួល​៦៨​អសនៈ ហើយ​គណបក្ស​សង្គ្រោះជាតិ​បាន​៥៥​កៅអី។
វ៉ាស៊ីនតោន — គណបក្សប្រជាជនកម្ពុជាបានអះអាងថាគណបក្សនេះឈ្នះបានអាសនៈចំនួន៦៨ ដែលលើសពីសំឡេងត្រូវការចាំបាច់ដើម្បីបង្កើតរដ្ឋាភិបាលតែម្នាក់ឯងបានតែគណបក្យនៅត្រូវការសំឡេងពីគណបក្សដទៃទៀតដើម្បីបង្រ្គប់កូរ៉ុម។ គណបក្សជំទាស់របស់លោក សម រង្ស៉ី គឺគណបក្សសង្គ្រោះជាតិត្រូវគេគិតថាឈ្នះអាសនៈចំនួន៥៥។ មន្ត្រីគណបក្សជំទាស់មិនទទួលយកតួលេខនោះនៅឡើយទេដែលចេញពីការរាប់សន្លឹកឆ្នោតជាបឋមៗ។ លោកអេង ឆៃអ៊ាង មន្ត្រីជាន់ខ្ពស់នៃគណបក្សសង្គ្រោះជាតិនិងជាបេក្ខជនឈរ ឈ្មោះនៅខេត្តកណ្តាលបានអះអាងថា៖ «យើងមិនទាន់អាចទទួលយកបានទេ។ ចាំមើលលទ្ធផលព្រឹកដែលយើងទទួលបានព្រោះទិន្ន័យខ្លះនៅសមាជិកដែលមិនទាន់បានបញ្ជូនមក»។ លោកអេង ឆៃអ៊ាង មន្ត្រីជាន់ខ្ពស់នៃគណបក្សសង្គ្រោះជាតិនិងជាបេក្ខជនឈរ ឈ្មោះនៅខេត្តកណ្តាលបានអះអាងថាការរាប់សន្លឹកឆ្នោតដំបូងៗបានឲ្យដឹងថា មានការិយាល័យក្នុងខេត្តក្រុងជាច្រើនគណបក្សលោកនាំមុខដាច់និងនាំមុខដែលលោកអះអាងថាជាលទ្ធផលល្អ។ លោកគួយ ប៊ុន រឿនបេក្ខជនតំណាងរាស្ត្រគណបក្សសង្គ្រោះជាតិនៅខេត្តកំពង់ចាមបានអះអាងថាមានឃុំជាច្រើនគណបក្សលោកនាំមុខពេលរាប់សន្លឹកឆ្នោតដំបូងៗមុនលទ្ធផលជាផ្លូវការ។ តែលោក ងួល ញិលអនុប្រធានរដ្ឋសភា និងជាមន្ត្រីជាន់ខ្ពស់របស់គណបក្សប្រជាជនកម្ពុជាបានអះអាងថាសន្លឹកឆ្នោតមានលក្ខណៈប្រហាក់ប្រហែលគ្នា នៅឡើយ។ «ប្រដំប្រសងគ្នាបាទ។ ឥឡូវនេះគឺថាមិនទាន់បានបូកសរុបចប់ផង»។ លោកទេព នីថា អគ្គលេខាធិការជាតិរៀបចំការបោះឆ្នោត(គជប)បានអះអាងថា លទ្ធផលមិនអាចវាយតម្លៃបានទេដោយសារគ.ជ.បមិនទាន់ទទួលលទ្ធផលអស់ពីបណ្តាខេត្ត។ «តាមព័ត៌មានដែលបញ្ជូនមកហ្នឹង អត់ទាន់ច្បាស់លាស់ទេបាទព្រោះថា យើងបានតាមឃុំៗ។ ឧបមាថាយើងបានប្រមូលតាមខេត្តៗទាំងអស់ អាហ្នឹង យើងអាចដឹងខ្លះ។ ឥឡូវគ្រាន់តែឃើញលេខប្រដំប្រសងគ្នាជាច្រើន»។ ដោយឡែកលោក បណ្ឌិត ហង្ស ពុទ្ធា នាយកប្រតិបត្តិអង្គការនិកហ្វិក ឃ្លាំមើល ការបោះឆ្នោតបានអះអាងថាមានខេត្តមួយចំនួនដែលលទ្ធផលដំបូងៗបាន បង្ហាញថាគណបក្សសង្គ្រោះជាតិនាំមុខ។ «នៅភ្នំពេញយើងឃើញថាគណបក្សសង្គ្រោះជាតិនាំមុខ។ នៅព្រៃវែងក៏នាំមុខ ហើយស្វាយរៀងក៏នាំមុខបន្តិចដែរ។ ប៉ុន្តែយ៉ាងណាក៏ដោយក៏មិនមែនជាការបូកសរុបចុងក្រោយដែរ»។ មន្ត្រីគណបក្សទាំងពីរត្រូវគេរាយការណ៍មកថាកំពុងជួបប្រជុំរៀងៗខ្លួនដើម្បី សម្រេចពិភាក្សាអំពីលទ្ធផលនេះ និងបញ្ហាទាក់ទងនឹងការបង្កើតរដ្ឋាភិបាលថ្មី៕